หุ้นยุโรปปิดลบ นักลงทุนชะลอซื้อขายก่อนรู้ผลประชุมเฟด
ตลาดหุ้นยุโรปปิดลบ (14 ก.ย.) เนื่องจากนักลงทุนชะลอการซื้อขายก่อนที่จะทราบผลการประชุมนโยบายการเงินของธนาคารกลางสหรัฐ (เฟด) ในสัปดาห์นี้ ขณะเดียวกันนักลงทุนไม่มั่นใจว่าเฟดจะปรับขึ้นอัตราดอกเบี้ยหรือจะตรึงอัตราดอกเบี้ยที่ระดับต่ำต่อไปในการประชุมครั้งนี้
15 ก.ย. 2558

สำนักข่าวอินโฟเควสท์รายงานว่า ดัชนี Stoxx Europe 600 ปรับลง 0.6% ปิด (14 ก.ย.) ที่ 353.63 จุด, ดัชนี CAC-40 ตลาดหุ้นฝรั่งเศสปิดที่ 4,518.15 จุด ลดลง 30.57 จุด หรือ -0.67%, ดัชนี DAX ตลาดหุ้นเยอรมันปิดที่ 10,131.74 จุด เพิ่มขึ้น 8.18 จุด หรือ +0.08% และดัชนี FTSE 100 ตลาดหุ้นลอนดอนปิดที่ 6,084.59 จุด ลดลง 33.17 จุด หรือ -0.54%
ตลาดหุ้นยุโรปได้รับแรงกดดันจากความไม่แน่นอนที่ว่า เฟดจะปรับขึ้นอัตราดอกเบี้ยหรือจะคงอัตราดอกเบี้ยในการประชุมวันที่ 16-17 ก.ย.นี้ ขณะที่ผลการสำรวจความคิดเห็นของนักวิเคราะห์ซึ่งจัดทำโดยวอลล์สตรีท เจอร์นัล คาดการณ์ว่า เฟดอาจจะปรับขึ้นอัตราดอกเบี้ยเป็นครั้งแรกในรอบ 9 ปีในการประชุมครั้งนี้
อย่างไรก็ตาม ตลาดได้รับแรงหนุนในระหว่างวัน หลังจากสำนักงานสถิติแห่งสหภาพยุโรป หรือยูโรสแตท เปิดเผยว่า การผลิตภาคอุตสาหกรรมในยูโรโซนเดือนก.ค.ปรับตัวเพิ่มขึ้น 0.6% เทียบรายเดือน ซึ่งมากกว่าการคาดการณ์ของนักเศรษฐศาสตร์ที่คาดว่า จะขยายตัว 0.3%
เมื่อสัปดาห์ที่ผ่านมา ยูโรสแตทได้ปรับเพิ่มตัวเลขการขยายตัวทางเศรษฐกิจของยูโรโซนในช่วงครึ่งปีแรก โดยปรับเพิ่มขึ้นอีก 0.1% สำหรับไตรมาส 1 และไตรมาส 2 สู่ระดับ 0.5% และ 0.4% ตามลำดับ ภายหลังยอดส่งออกปรับตัวเพิ่มขึ้น ซึ่งช่วยชดเชยการชะลอตัวของภาคครัวเรือนและการลงทุนที่ชะลอตัวลง